P6_TA(2006)0357

Az észak-koreai menedékkérők, különösen Thaiföldön

Az Európai Parlament állásfoglalása az észak-koreai menedékkérőkről, különösen Thaiföldön

Az Európai Parlament,

- tekintettel az Észak-Koreáról szóló korábbi állásfoglalásaira,

- tekintettel a menekültstátuszról szóló 1951. évi egyezmény és annak 1967. évi jegyzőkönyve előírásaira,

- tekintettel eljárási szabályzata 115. cikkének (5) bekezdésére,

A. mivel az elmúlt években észak-koreaiak tízezrei menekültek el hazájukból az elnyomás és a széles körű éhezés miatt, és néhányan az életüket kockáztatják azzal, hogy Kínán keresztül Thaiföldre, Vietnamba, Kambodzsába, Dél-Koreába és egyéb délkelet-ázsiai országokba utaznak;

B. mivel a Koreai Népi Demokratikus Köztársaság (KNDK) ratifikálta a polgári és politikai jogokról nemzetközi egyezségokmányát;

C. mivel Thaiföld a hazájukból elmenekülő észak-koreaiak tranzitállomásává vált, így a thai hatóságok nehéz helyzetbe kerültek a KNDK-val szemben, mely országgal baráti kapcsolatokat ápolnak;

D. mivel a thai területen átmenetileg tartózkodó észak-koreai, burmai, laoszi és kínai menekültek száma az elmúlt egy évben jelentősen nőtt,

E. mivel a thai hatóságok alkalmazni kívánják az illegális bevándorlásról szóló törvényt,

F. mivel 2006. augusztus 22-én a thai rendőrség letartóztatott 175 menedékkérőt - 37 férfit, 128 nőt és 10 gyermeket -, akiket már két hónapja rejtőzködtek a thai főváros, Bangkok egyik elhagyott házában;

G. mivel ezeket a menedékkérőket, akik a Thaiföldön valaha letartóztatott észak-koreaiak legnagyobb csoportját jelentik, illegális bevándorlással vádolták és ügyük bíróság elé került, ahol fejenként 6000 THB (160 USD) bírságot szabtak ki rájuk, és 30 napos elzárásra ítélték őket, mert nem tudtak fizetni;

H. mivel a csoport 16 tagja menekültstátuszt kapott az Egyesült Nemzetek Menekültügyi Főbiztossága (UNHCR) bangkoki hivatalától, és néhány napon belül a tervek szerint Thaiföldről Dél-Koreába távozik, amely állampolgárságot biztosít az Észak-Koreából érkező disszidensek számára;

I. mivel a kormányokat köti a menekültstátuszról szóló 1951. évi egyezmény és annak 1967. évi jegyzőkönyve feleiként vállalt felelősségük, amely alapján az UNHCR kapcsolatba léphet más országban menedéket kérő állampolgárokkal, beleértve az észak-koreaiakat is;

J. mivel a többi menedékkérő helyzete bizonytalan marad és gyors megoldásra szorul;

1. korábbi állásfoglalásaihoz hasonlóan sajnálja, hogy észak-koreai állampolgárok ezrei menekülnek el hazájukból az elnyomás, az éhezés és a gazdasági hanyatlás miatt;

2. sürgeti a thai hatóságokat, hogy ne küldjék vissza az észak-koreai menekülteket hazájukba, mert ott ők és családjaik szörnyű következményekkel néznek szembe;

3. kéri, hogy Thaiföld, amely jól ismert a menekültekkel szembeni hagyományos vendégszeretetéről, és a nemzetközi közösség felelős tagja, az UNHCR-rel és az egyéb humanitárius szervezetekkel szoros együttműködésben próbáljon meg gyors és elfogadható megoldást találni az észak-koreai menekültek számára azzal, hogy választásuk szerinti harmadik országba küldi őket 30 napos börtönbüntetésük letelte után;

4. felhívja azokat az országokat, amelyek ezeket a menekülteket fogadni tudják, hogy e szándékukat a lehető leghamarabb jelentsék be annak érdekében, hogy a menekülteket ne tartsák fogva tovább;

5. felhívja a Bizottságot, hogy kísérje szoros figyelemmel az észak-koreai menekültek helyzetét a UNHCR-ral együttműködésben, és szükség esetén biztosítson megfelelő anyagi támogatást;

6. felhívja a Tanácsot és a Bizottságot, hogy foglalkozzanak az észak-koreai menekültek és menedékkérők kérdésével az ASEM (Ázsia-Európa találkozó) közelgő, 2006. szeptember 10- 11-i csúcsértekezletén;

7. felszólítja a KNDK kormányát, hogy tartsa be az ENSZ Emberi Jogi Bizottsága által megállapított külön eljárásokat;

8. utasítja elnökét, hogy továbbítsa ezt az állásfoglalást a Tanácsnak, a Bizottságnak, a Thaiföldi Királyság kormányának, a Koreai Köztársaság kormányának, a Koreai Népi Demokratikus Köztársaság kormányának és az ENSZ Menekültügyi Főbiztosságának.

--------------------------------------------------